Príjmy RTVS v roku 2018 dosiahnu približne 129,5 milióna eur. Celkové výdavky by mali byť okolo 128,7 milióna eur. Rozpočet je plánovaný ako vyrovnaný s prebytkom 800 tisíc eur. Informoval o tom verejnoprávny vysielateľ. Rizikom sú však podľa RTVS staré súdne spory. Návrh rozpočtu schválila už aj Rada RTVS, ktorá ho označila ako umenie možného.
Rada RTVS zároveň schválila aj zmenu organizačnej štruktúry, v rámci ktorej sa vytvoria sekcie nových médií, výskumu a vývoja a výroby programov a športu. Vznik Sekcie nových médií reflektuje na nové výzvy v online prostredí. Zvyšné súvisia s plánom zriadenia ďalších programových televíznych okruhov – Trojky a Štvorky. Trojka sa zameria na spravodajstvo, šport a publicistiku, životný štýl a dokumenty, Štvorka na online vysielanie pre detských divákov do 15 rokov.
Budúcoročný návrh rozpočtu vychádza zo skutočnosti, že RTVS bude disponovať v porovnaní s rokom 2017 nižšími príjmami vo výške 4,4 milióna eur z dôvodu zníženia príspevku zmluvy so štátom, úhrad za služby verejnosti a ostatných vlastných príjmov. Vzhľadom na tento výpadok RTVS predpokladá v roku 2017 úsporu a vyššie príjmy vo výške 5,7 milióna eur, ktoré vznikli vo všetkých oblastiach okrem investícií. Výpadok príjmov zároveň vykryla predovšetkým znížením výdavkov v televíznej výrobe a v režijnej oblasti. Tieto faktory umožnili postaviť vyrovnaný rozpočet a zároveň pokryť základné nároky na výrobu a vysielanie televíznej a rozhlasovej výroby v roku 2018.
Jeho nastavenie podľa riaditeľa sekcie televíznych programových služieb Tibora Búzu umožní dokončiť rozbehnuté projekty k 100. výročiu vzniku Československa, 25. výročiu vzniku SR či k 50. výročiu vpádu okupačných vojsk. "Na druhej strane treba povedať, že rozpočet je nedostatočný, pretože nám prakticky neumožňuje investovať do výroby projektov a programov naviazaných na ďalšie roky. Pokiaľ nebude systémovo vyriešené financovanie RTVS, tak budeme stále zápasiť s týmto problémom," upozornil.